Сабий тхылъым и дунейпсо махуэ
Данием щыщ тхакIуэ цIэрыIуэ Андерсен Ганс Христиан къыщалъ хуа мэлыжьыхьым и 2-р Сабий тхылъым и дунейпсо махуэу ягъэлъапIэ 1967 гъэ лъандэрэ. Ар и жэрдэмт сабий тхылъымкIэ IBBY-International Board on Books for Young People дунейпсо советым.
Сабий литературэр зэфIэгъэувэным ди къэралми гулъытэ ин щыхуащIащ. Иджыри XVII лIэщIыгъуэм иеромонах Савватий сабийхэм папщIэ усэ пщыкIуз итхауэ щытащ. ИужькIэ пащтыхьыкъуэхэу Алексейрэ Фёдоррэ я егъэджакIуэ, Москва и тхылъ тедзапIэм и лэжьакIуэ Исто-мин Карион сабий тхылъхэр итхыу щIидзащ. XVIII — XIX лIэщIыгъуэхэм къэунэхуащ сабий тхакIуэхэу Аксаков Сергей, Шишков Александр, Погорельский Антоний, нэгъуэщIхэри. XIX лIэщIыгъуэм и пэщIэдзэхэм япэ сабий журналхэр къыдагъэкIыу хуежьащ.
Къэбэрдей сабий литературэм и гугъу щыпщIкIэ зэманым декIу сабий литературэ зэфIэгъэувэным зи гуащIэ хэзылъхьахэу Щомахуэ Амырхъан, Нало Заур, АфIэунэ Лиуан, Щоджэн Леонид, ХьэцIыкIу Хьэсэн, Тау Нинэ, Мэз Iэниуар, Джэрыджэ Арсен, Жаным Борис, Хьэщыкъуей Олег сымэ я цIэ къиIуапхъэщ. ЦIыкIухэм уахуэтхэн нэхъ гугъу щымыIэми, зи цIэ къисIуа тхакIуэхэм сабий куэд къыдахьэхыфащ.
Лъэпкъ литературэм къыхэбэкъуа щIэблэми яхэтщ сабийхэм яхуэтхэхэри. Абыхэм гугъэ уагъэщI нэхъыжьхэм пхаша псыпэм къыпащэну.
Щомахуэ Залинэ.
